钦定古今图书集成/理学汇编/学行典/第130卷 > 真西山集 > 《问忠恕》
## 钦定古今图书集成/理学汇编/学行典/第130卷 > 真西山集 > 《问忠恕》

天地与圣人只是一“诚”字。诚者，真实无妄之谓也。昼
必明，夜必暗，夏必热，冬必寒，春必生，夏必长，亘千万
年如一日，不曾有少差谬，此天地之诚也。仁，真个仁，
义，真个义，存于心，无一念之不实，见于事，无一件之
不实，形于言，无一句之不实，而百行万善，备足无馀，
此圣人之诚也。天地只是一个“诚”字，万物自然各遂
其生。圣人只是一个诚字，万事自然各当其理。此天
地圣人之事，学者未到此地位，且须尽“忠恕”二字。忠
者，尽己之心也；恕者，推己之心以及人也。忠，尽乎内
者也；恕，形于外者也。己之心既无一毫之不尽，则形
之于外亦无一毫之不当。有忠而后有恕。忠者形也，
恕者影也。在圣人则曰诚，在学者则曰忠。诚是自然
而然，忠则须用著力，在圣人则不必言恕，在学者则
当言恕。盖圣人不待乎推，学者先尽己而后能及人，
故有待乎推也。然学者若能于忠恕二字上著力，于
尽己尽人之闲，无不及其至，久之亦可以到至诚地
位。孔子告曾子，一贯之理，本是言诚。曾子恐门人理
会未得，故降下一等，而告之以“忠恕。”要之忠恕尽处
即是诚，但学者须是自卑而高，自浅而深，不可猎等
妄意于高远，而实无所得耳。